Can de chira

:*Iste articlo tracta sobre os *'cans de chira** como animals que tienen iste oficio. Ta la raza oriunda de o Pireneu aragonés, se veiga **Can de Chira altoaragonés**.''



A denominación **can de chira** u **can de chirar**, con sinonimos como **can d'atura*', s'aplica tradicionalment, en [[Idioma aragonés|aragonés]], ta referir-se a os eixemplars de [[can]]s, de cualsiquier raza u aspecto, que se cría y se fa servir ta conducir as ramadas de [[bestiar]] domestico.

Dende o punto d'envista de l'oficio que fan, os cans de chira forman un d'es dos grupos que, en chunto con os [[can de guarda|cans de guarda]] de ganau, conforman o que bels autors han quiesto denominar o grupo profesional d'os [[can de pastor|cans de pastor]]; os animals que tradicionalment participaban en a [[transhumancia]] y belatras actividaz [[ganadería|ganaderas]].

Anque en l'actualidat cuente con bel uso mas concreto, a denominación can de chira existe en aragonés de forma tradicional y, en oríchens, no fa pas referencia a garra raza canina en concreto. Manimenos, en os zaguers tiempos s'ha feito servir o nombre de can de chira, a modo d'[[aragonesismo lexico]], tamién ta referir-se a la raza que tradicionalment s'emplegaba en os [[Pireneu]]s centrals d'[[Aragón]] ta fer a dita función (que en l'actualidat se troba en proceso de recuperación), de forma diferencial y especifica, sobre tot en l'ambito d'os criadors y afeccionaus, que son mayoritariament de [[Idioma castellano|luenga castellana]]. Por ixo, a influencia de l'uso d'iste termin en castellano puede inducir a ambiguedat en aragonés, idioma d'a on que dimana en primeras o termino.

==Etimolochía==

A denominación mayoritaria ta os animals que fan iste oficio, en l'[[Alto Aragón]], ye can de chira (u a suya variant can de chirar). L'apelativo de chira u de chirar fa referencia a l'acción de fer chirar (de o [[Idioma latín|latín]] *GYRARE*) u escorrechir os ganaus, como un d'os movimientos que mas frecuentment cal executar cuan se conduce [[Herbivorismo|herbivoros]], tot fendo tornar a os animals sobre os suyos pasos u en fendo modificar a trachectoria de a ramada.

A denominación de can d'atura, por analochía, dimana de l'acto d'aturar o ganau (lat. *OBTURARE*), que en l'ambito ganadero ye impedir que os animals se metan en as [[uebra]]s (a on que podrían malmeter parte d'o cautivo), o que puede coincidir u no con o feito de fer que deixen de desplazar-se. De feito, fer chirar un estallo d'ungulaus de tornada ta'l camino tamién se diz  “aturar-lo”, anque fisicament no haiga cesau de mover-se sino que nomás se le'n haiga cambiau a trachectoria.

En a [[comarcas d'Aragón|comarca]] de [[Ribagorza]], a on que a os canidos domesticos es conoixen como «cochos» por cuentas de como «cans», a os animals que desempenyan iste oficio se les diz cochos d'atura. En a vecina comarca de o [[Sobrarbe]] a denominación «cocho» no ye cheneralizada, pero tamién se i puede sentir de forma esporadica.

==Historia==

O emplego de [[Canis familiaris|cans]] ta conducir o [[bestiar]] se conoix dende l'antiguedat. Anque no se sabe con guaire certeza cuan se comenzó a fer-ne servir ta ista fayena, si que en apareix representaus con profusión en as figuracions artisticas de todas as civilizacions que han poblau a [[Mar Mediterrania]]: os [[Antigo Echipto|echipcianos antigos]] en pintón en os monimentos, os [[Antiga Grecia|griegos]] en daban treslau en os [[Mitolochía griega|mitos]], etc. Por tot o que se sabe que lo menos se'n ha emplegau dende fa milenta anyos.

Como referencia ta [[Aragón]], bels autors han asinyalau que as [[Ovis orientalis aries|uellas]] arribón y s'introdución en a vida d'os pobladors d'a [[Peninsula Iberica]] lo menos fa bels 6.000 anyos, y, anque se piensa que talment os primers [[Canidae|canidos]] que fuen con os pastors pudon estar os [[Can de guarda|cans de guarda]], por a necesidat que se teneba de defensar as bestias domesticas contra os [[Canis lupus|lobos]] y os [[Ursus arctos|onsos]] (que enantes yeran tan abundants), os cans de chira u d'atura, mas chicorrons y rapedos, no debión de tardar en amaneixer.

A historia chenetica d'os cans de chira [[Europa|europeus]] pareix que ye relativament compartida. S'ha quiesto asinyalar como potencial [[antipasau]] de toz ellos una hipotetica raza, que en l'actualidat seria desapareixida, que s'habría caracterizau por a suya mida de media dica chicorrona, y que habría acompanyau a os pueblos de pastors [[Nomadismo|nomadas]] de as [[estepa]]s [[asia]]ticas en l'antiguedat. Posteriorment, os primers descendients d'aquels cans asiaticos s'habrían distribuiu por tot l'[[Imperio Romano]] y habrían dau as diferents razas actual en mesclar-se con as razas caninas preexistents en cadagún d'os países a on que se n'hise introduciu.

En cheneral, en a Peninsula, a mas gran parte d'o bestiar que s'ha teniu tradicionalment ha gosau estar uellas y [[Capra hircus|crabas]], y as [[Bos taurus|vacas]] y [[Equus caballus|caballos]], anque puntualment se'n ha teniu dica ta formar-ne ramadas, no yeran sique una minoría d'entre as reses domesticas. Por ixo, as diferents variedaz de cans de chirar que historicament s'ha teniu no destacan por a suya mida nian por a fortaleza fisica, sino por contra destacan por l'achilidat y resistencia y por l'agudos, capables ta marchar con as ramadas ta a on que se as fese ir, y encara escorrechir-las por os [[Camín|camins]] dificils que feban l'acceso ta as [[estiva]]s y os [[Puerto de montanya|puertos]], a on que se deixaba a'l tempero en os meses de buen orache. Son eixemplos d'iste tipo de constitucions as razas [[gos d'atura]] ([[Catalunya|catalana]]), o [[can de pastor basco]], o [[can de carea]] ([[Castiella|castellano]]) y o [[Can de Chira altoaragonés]], y toz os eixemplars mestizos d'istas con belatras razas que se i emplega de punta dica punta.

==Caracteristicas y razas==

Como s'ha dito, os cans de chira que s'ha desarrollau en coexistencia con os rabanyos de crabas y/u uellas son medianos u chicorrons, resistents a chornadas de treballo que gosaban estar de muitas horas, y rapedos de movimientos. Istas caracteristicas son importants cuan s'entiende que a conducta con a cual os cans de chirar treballan, en realidat, ye una modificación seleccionada de o comportamiento [[depredación|depredador]], herencio de os [[antipasau]]s salvaches que tienen toz os cans, por o que ye especialment important que os animals no superen cualque grau d'agresividat, lo chusto, contra las reses.

Manimenos, y anque historicament s'ha seleccionau con cualque preferencia os linaches d'animals que demostrasen o grau d'agresividat adecuau contra os ganaus, no quiere decir que no se'n pueda fer servir atros. Existe eixemplos evidents y conoixius de cans que fan parte de razas tradicionalment seleccionadas ta fer belatras funcions que, contrariament a lo que s'esperaría, han feito u fan un sobrebuen treballo con o bestiar: [[terrier]]s, [[can de caza|cans de caza]] u dica [[can de presa|cans de presa]], cuan son bien adiestraus, si tienen prou resistencia fisica ta fer as carreretas continuas que cal, pueden treballar como cans de chira sin de masiau perchudicio.

D'entre as razas que s'ha emplegau historicament como cans de chirar, en i ha de mida gran y de mida mas chiqueta, en estando os primers, en cheneral, os que corresponden con os estereotipos de razas que se feba servir en [[Europa central]], como por eixemplo os [[Pastor belga|pastors belgas]], [[Pastor Alemán|alemans]] y de os países [[pueblos eslaus|eslaus]], y os segundos os mas propios d'os países [[Mar Mediterrania|mediterranios]].

Ista diferencia en a selección d'eixemplars se debe a la inexistencia de razas de [[moloso]]s (cans especificament de guarda) en aquels países a on que a función disuasoria sobre os animals salvaches a feban os propios chiradors, nian atamas de que con ixo perdesen una miqueta de as altras aptituz preferibles ta l'atura, como l'achilidat u a resistencia fisica. En os países mediterranios y en as grans cordeleras, a la contra de como pasaba en Europa central, os rabanyos contaban dende bien d'antigos con razas especificas ta guardar-los contra depredadors, como os [[Mostín|mostins]], y a función de fer-los chirar recaiba mayoritariament en os [[Rapatán|rapatans]] humanos (lo menos dica o [[sieglo XVIII]]). En o caso d'Aragón, a incorporación de os cans de mida media-chica ta conducir o ganau s'ha quiesto datar en os prencipios d'o [[sieglo XIX]], lo menos de forma mayoritaria (no quiere dicir que enantes no en hise puesto haber casos contaus), momento en o cual habrían comenzau a liberar a os rapatans de fer ixa fayena.

En l'actualidat y dende fa bels anyos, i ha un movimiento de recuperación de cans de chira con os rasgos fisicos que presentaban os antigos cans d'atura de o [[Pirineu]] [[Aragón|aragonés]], que iban pastors en as rutas transhumants anyals con a [[val d'Ebro]]. As asociacions y entidaz relacionadas con iste prochecto han proposau un estereotipo racial con o cual se selecciona os animals reproductors, y han baptizau a la raza como [[Can de Chira altoaragonés|Can de Chira]], tot emplegando a denominación tradicional que en aragonés tiene iste oficio canino ta una raza concreta. A raza d'o can de chira altoaragonés encara no ye reconoixida por organismos de referencia internacionals, como a [[Federación Cinolochica Internacional|FCI]], principalment por os pocos eixemplars puros que se'n tiene rechistraus, y l'altro grau de tremescluz chenetico que tienen a mayoría d'os cans d'atura que huei viven en o Pirineu.

==Imáchens==

<gallery>
Imachen:GermanShep1 wb.jpg|O [[pastor alemán]] ye una d'as razas mas conoixidas que historicament han estau cans de chira.
Imachen:Border Collie black trotting.jpg|O *Border Collie*, d'oríchens [[Islas Britanicas|britanicas]], ye una d'as imáchens que mas a sobén s'asocia con l'oficio de can de chirar, gracias a la suya presencia en o [[cine]] y en os concursos y exhibicions.
Imachen:Can de Chira.jpg|O [[Can de Chira altoaragonés]] ye una raza que en l'actualidat conta con muit pocos eixemplars que cumplan o estereotipo racial, o que quiere dicir que ye muit amenazada.
Imachen:Can de pastor aragones.JPG|Actualment, a mayoría de cans d'atura de l'[[Alto Aragón]] tienen rasgos mestizos u influencias de belatras razas.
</gallery>
<gallery>
Imachen:Berger des Pyrénées Ilja vom Lechnix.jpg|O *Berger des Pyrénées'' ye una raza de can de chira que s'emplega tradicionalment en o Pirineu francés, y puede haber-se mestizau a sobén con os cans de chira espanyols.
Imachen:Juhaszkutyak.jpg|Cans d'atura, en Rumanía.
Imachen:Australian Cattle Dog Herding.jpg
Imachen:Schafpudel und Herde.jpg


## Referencias

## Vinclos externos